31994D0448
L 184/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 юни 1994 година
относно определяне на специални условия, регулиращи вноса на рибни продукти и продукти от аквакултури с произход от Нова Зеландия
(94/448/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производство и пускането на пазара на рибни продукти (1), и по-специално член 11, параграф 1 от нея,
като има предвид, че група експерти на Комисията са направили посещение за проверка в Нова Зеландия, за да проверят условията, при които рибните продукти се произвеждат, съхраняват на склад и изпращат за Общността;
като има предвид, че разпоредбите на законодателството на Нова Зеландия относно здравните проверки и здравния мониторинг на рибните продукти могат да се считат за еквивалентни с разпоредбите, определени в Директива 91/493/ЕИО;
като има предвид, че Министерството на земеделието и рибарството (MAF) в Нова Зеландия е способно да проверява ефективно прилагането на законодателството, което е в сила;
като има предвид, че процедурата за получаване на здравен сертификат, посочена в член 11, параграф 4, буква а) от Директива 91/493/ЕИО, трябва също така да обхване определението на образец на сертификата, минималните изисквания по отношение на езика/езиците, на който/които трябва да бъде изготвен споменатият сертификат и квалификацията на лицето, което е упълномощено да го подпише;
като има предвид, че в съответствие с член 11, параграф 4, буква б) от Директива 91/493/ЕИО върху опаковките на рибните продукти трябва да бъде прикрепена маркировка, на която да се посочват наименованието на третата страна и номера на одобрението на предприятието на произхода;
като има предвид, че в съответствие с член 11, параграф 4, буква в) от Директива 91/493/ЕИО трябва да бъде съставен списък на одобрените предприятия; като има предвид, че този списък трябва да бъде изготвен въз основа на предоставяне на информация на Комисията от страна на MAF; като има предвид, че следователно MAF трябва да осигури и гарантира съответствие с разпоредбите, определени за тази цел в член 11, параграф 4 от Директива 91/493/ЕИО;
като има предвид, че MAF е предоставило официални гаранции по отношение на съответствието с правилата, определени в глава V от приложението към Директива 91/493/ЕИО, както и по отношение на изпълнението на изискванията, които са еквивалентни на тези, определени със споменатата директива, за одобряването на предприятията;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Министерството на земеделието и рибарството (MAF) е компетентният орган на Нова Зеландия за проверяване и удостоверяване на съответствието на рибни продукти и продукти от аквакултури с изискванията на Директива 91/493/ЕИО.
Член 2
Рибните продукти и продуктите от аквакултури с произход от Нова Зеландия трябва да отговарят на следните условия:
1.
Всяка пратка трябва да бъде съпровождана с номериран оригинален здравен сертификат, надлежно попълнен, подписан, с отбелязана дата и състоящ се от един-единствен лист в съответствие с образеца, посочен в приложение А към настоящото решение.
2.
Продуктите трябва да произхождат от одобрени предприятия, изброени в списъка в приложение Б към настоящото решение.
3.
Върху всички опаковки, с изключение на замразените рибни продукти в насипно състояние и предназначени за производство на консервирани храни, трябва да бъдат нанесени с неизтриваеми букви думата „Нова Зеландия“ и номера на одобрението на предприятието на произхода.
Член 3
1. Сертификатът, посочен в член 2, параграф 1, трябва да бъде съставен на поне един от официалните езици на държавата-членка, където се извършват проверките.
2. Сертификатът трябва да съдържа името, длъжността и подписа на представителя на MAF, както и официалния печат на MAF, като всичко това е в цвят, различен от този на другите обозначения в сертификата.
Член 4
Настоящото решение се прилага от 1 септември 1994 г.
Член 5
Адресати на настоящото решение са държавите-членки.
Съставено в Брюксел на 20 юни 1994 година.